b"\n_START_ARTICLE_\nFitxer temporal\n_START_PARAGRAPH_\nUn fitxer temporal d'Internet \xc3\xa9s una mena de fitxer inform\xc3\xa0tic que s'arxiva a la carpeta de fitxers de sistema temporals d'Internet. Aquesta carpeta s'utilitza com a mem\xc3\xb2ria cau (mem\xc3\xb2ria cach\xc3\xa9 en franc\xc3\xa8s i en angl\xc3\xa8s) per a les p\xc3\xa0gines web visitades per l'usuari d'Internet. Aix\xc3\xb2 permet al navegador web trobar de forma m\xc3\xa9s r\xc3\xa0pida les p\xc3\xa0gines visitades anteriorment quan es desitja visitar-les una altra vegada.\n_START_SECTION_\nFuncionament\n_START_PARAGRAPH_\nCada vegada que un usuari baixa una p\xc3\xa0gina d'Internet mitjan\xc3\xa7ant un navegador, tots els fitxers utilitzats per carregar la p\xc3\xa0gina s\xc3\xb3n copiats en una carpeta de fitxers temporals (.tmp) d'Internet ubicada al disc dur de l'ordinador. La propera vegada que l'usuari vulgui carregar la mateixa p\xc3\xa0gina, els fitxers necessaris per fer-ho s'obtindran de la carpeta del nostre disc dur, aix\xc3\xb2 accelera i fa m\xc3\xa9s f\xc3\xa0cil la nova c\xc3\xa0rrega de la p\xc3\xa0gina._NEWLINE_Malgrat l'adjectiu \xc2\xabtemporal\xc2\xbb contingut en l'expressi\xc3\xb3 \xc2\xabfitxers temporals d'Internet\xc2\xbb, aquests fitxers romanen en el disc dur fins que l'usuari els esborra manualment o fins que s'esborren autom\xc3\xa0ticament pel navegador quan manca espai per emmagatzemar nous fitxers temporals de noves p\xc3\xa0gines web. Els fitxers temporals d'Internet poden romandre a la mem\xc3\xb2ria cau durant dies o setmanes abans de ser eliminats per noves p\xc3\xa0gines web. Hom considera la persist\xc3\xa8ncia d'aquests fitxers un atemptat contra la vida privada si altres persones poden accedir al mateix ordinador, llegir la mem\xc3\xb2ria cau i con\xc3\xa8ixer les p\xc3\xa0gines web que van ser visitades per l'usuari anterior._NEWLINE_El contingut dels fitxers temporals d'Internet \xc3\xa9s indexat en una base de dades enregistrada al fitxer index.dat. Aquests fitxers s'ubiquen habitualment, sota sistema operatiu Windows a la carpeta \xc2\xabC:/Documents and Settings/Nom de l'usuari/Local Settings/Temporary Internet Files\xc2\xbb. La ubicaci\xc3\xb3 de la carpeta pot ser modificada per l'usuari del navegador."